ডিসেম্বরেই দিল্লি আসছেন পুতিন

ওয়েব ডেস্ক: মার্কিন চাপে রুশ তেল কেনা ও বাণিজ্য চুক্তি সইয়ে দেরির প্রেক্ষাপটে ভারতের সঙ্গে কূটনৈতিক সম্পর্ক আরও দৃঢ় করতে তড়িঘড়ি দিল্লি (Delhi) সফরে আসছেন রুশ প্রেসিডেন্ট ভ্লাদিমির পুতিন (Vladimir Putin)। কিছুদিন আগেই পুতিনের ভারত সফরের সম্ভাবনা সামনে এলেও এবার বিদেশমন্ত্রক দিনক্ষণ চূড়ান্ত করে দিয়েছে। ডিসেম্বরের ৪ ও ৫ তারিখে ভারতে আসছেন তিনি।

ক্রেমলিনের তরফে জানানো হয়েছে, প্রধানমন্ত্রী নরেন্দ্র মোদির আমন্ত্রণেই ২৩তম ভারত–রাশিয়া বার্ষিক শীর্ষ সম্মেলনে যোগ দিতে দিল্লি আসছেন রুশ প্রেসিডেন্ট। শুধু বার্ষিক সম্মেলন নয়, মোদির সঙ্গে অত্যন্ত গুরুত্বপূর্ণ এক দ্বিপাক্ষিক বৈঠকও করবেন তিনি। এই সফরে রাষ্ট্রপতি দ্রৌপদি মুর্মুর সঙ্গেও সাক্ষাৎ করবেন পুতিন।

আরও পড়ুন: ডেঙ্গি নিয়ে আতঙ্কের দিন শেষ! ট্রায়ালে সফল সিঙ্গেল-ডোজ ভ্যাকসিন

শুক্রবার বিদেশমন্ত্রক জানায়, “প্রধানমন্ত্রী নরেন্দ্র মোদির আমন্ত্রণে রাশিয়ান ফেডারেশনের প্রেসিডেন্ট ভ্লাদিমির পুতিন ৪–৫ ডিসেম্বর ২০২৫ পর্যন্ত ভারতে রাষ্ট্রীয় সফর করবেন। ২৩তম ভারত–রাশিয়া বার্ষিক শীর্ষ সম্মেলনে দুই নেতা দ্বিপাক্ষিক সম্পর্কের অগ্রগতি পর্যালোচনা করবেন এবং আঞ্চলিক ও বৈশ্বিক নানা বিষয়ে মতামত বিনিময় করবেন।”

রাশিয়ার প্রশাসনিক দফতর ক্রেমলিনের মুখপাত্র দিমিত্রি পেসকভও নভেম্বরেই ইঙ্গিত দিয়েছিলেন যে আলোচনার প্রক্রিয়া দ্রুত এগোচ্ছে। তাঁর কথায়, “শীঘ্রই ভারত সফরে যাবেন প্রেসিডেন্ট পুতিন। দিনক্ষণ খুব তাড়াতাড়িই আনুষ্ঠানিকভাবে জানানো হবে।”

গত অক্টোবর মাসে ব্রিকস সম্মেলনে যোগ দিতে রাশিয়া গিয়েছিলেন প্রধানমন্ত্রী নরেন্দ্র মোদি। জুলাইয়েও মস্কোতে অনুষ্ঠিত দ্বিপাক্ষিক শীর্ষ সম্মেলনে অংশ নিয়েছিলেন তিনি। দুই দেশের দীর্ঘদিনের বন্ধুত্বপূর্ণ সম্পর্ক আরও গভীর করতে ও চলমান আন্তর্জাতিক চাপ, বিশেষত রুশ তেল কিনে আমেরিকার অসন্তোষের প্রেক্ষাপটে পরিস্থিতি সামলাতে এবার দিল্লি সফরে পুতিনের আগমন বিশেষ তাৎপর্যপূর্ণ বলে মনে করছে কূটনৈতিক মহল।ইউক্রেন যুদ্ধসহ আন্তর্জাতিক নিরাপত্তা পরিস্থিতি নিয়েও দিল্লি–মস্কো বৈঠকে বড় আলোচনা হতে পারে বলে ধারণা করা হচ্ছে।